b"\n_START_ARTICLE_\nSant Mart\xc3\xad de Vilapedrers\n_START_SECTION_\nDescripci\xc3\xb3\n_START_PARAGRAPH_\nSant Mart\xc3\xad de Vilapedrers \xc3\xa9s una esgl\xc3\xa9sia rom\xc3\xa0nica molt reformada. De la nau primitiva no es conserva res. Absis rom\xc3\xa0nic rod\xc3\xb3, sobreal\xc3\xa7at, amb el con desaparegut i substitu\xc3\xaft per una coberta a un vessant. De la nau desapareguda, tan sols resta, tocant a l'actual mur sud, un mur d'un metre d'al\xc3\xa7ada, el qual indica que l'antiga nau s'unia amb un encaix a l'exterior. Est\xc3\xa0 orientada a l'est. La porta rom\xc3\xa0nica ha desaparegut._NEWLINE_ A la llinda de l'actual porta apareix la data de 1771. Finestres rom\xc3\xa0niques a l'absis, una al centre i l'altra m\xc3\xa9s cap al sud, de dues esqueixades i adovellades, amb arc de mig punt. El parament \xc3\xa9s de carreus en fileres, treballats a punta. Podi de 90 cent\xc3\xadmetres d'al\xc3\xa7ada m\xc3\xa0xima, envoltant tot l'absis i sense treball a punta.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nL'esgl\xc3\xa9sia de Vilapedrers \xc3\xa9s d'estil rom\xc3\xa0nic, actualment sense culte. Es troba al costat de la casa Cal Rosas de Linya i est\xc3\xa0 dedicada a Sant Mart\xc3\xad. T\xc3\xa9 adjunt el cementiri i molt propera, una antiga torre que formava part de l'anterior mansi\xc3\xb3 senyorial. Antigament, era sufrag\xc3\xa0nia de Nav\xc3\xa8s i comprenia totes les cases de la serra en avall, entre les quals la de Duocastella i Can Angrill de Sant Grau."